hsb mn sw af en en en en fr eu en li es nl nl af af af nl it de lb nl nl af af cs it af ne af af af af af af nl af af nl af af af nl af nl af af nl af af af nl af en af en fr de nl en af nl fy en tr nl nl nl nl nl af en kk
Pinkstertyd - NG Kerk Lindenpark
waar die familie saakmaak …
Solid Rock en Skip 7
Waar kom die Pinkster tradisie vandaan?
Paassondag en Pinkstersondag omraam die oudste en belangrikste seisoen in die kalender, ŉ periode van vyftig dae. Oorspronklik is nie net na die laaste dag nie, maar na die hele seisoen verwys as Pinkster. Die Engelse Pentecost kom van die Griekse pentekoste wat vyftig beteken. Tydens hierdie vyftig dae gedenk ons nie net Jesus se opstanding nie, maar die werk van al drie Persone: agter alles staan God as Vader, Skepper en Herskepper wie se verlossingsplan deur Christus en die Gees waar word.
Christus het opgestaan en so die oorwinning oor die dood bekragtig. Die gees skenk aan ons geloof en bewerk die opstandingslewe in ons. Hy laat ons deel in die werk van Christus. Hy skakel ons by God se plan in: as ontvangers én verspreiders van die Nuwe lewe.
Soos die Pasga was die Pinksterfees oorspronklik ŉ Joodse fees: die Dag van die Eerste Vrugte of Fees van die Weke (Shavuot), die oesfees waarvan Lev. 23:16 praat. Gedurende die eerste eeu n.C. het die Jode hierdie fees begin assosieer met die ontvangs van die wet op die berg Sinai. Christene het die parallel getrek tussen die Jode se ontvangs van die wet en hulle ontvangs van die Gees. Dit kan moontlik selfs wees dat Paulus na hierdie kontras verwys in Kor. 3:7-8.
Wat vier ons met Pinkster?
Op Pinkstersondag vier die kerk die uitstorting van die Heilige Gees, toe tonge van vuur en die gawe om in tale te praat oor die dissipels gekom het
Die dissipels, wat aan die treur was oor Jesus se weggaan, is op hierdie dag vervul met blydskap en kragtig in beweging gebring om die nuus van Jesus se opstanding die hele wêreld in te dra. ŉ Mens kan amper sê dat die kerk op hierdie dag gebore is. Pinksterdag is inderdaad die verjaardag van die kerk!
Simbole, rituele en gebruike met Pinkster
Die kerk het tradisioneel op die Pinksterdag lidmate gedoop wat nog nie mat die Paassondag gereed was nie.
Die viering van die verjaardag van die kerk is inderdaad ŉ goeie tyd om ook die geestelike geboorte van nuwe Christene te vier.
Vir reeds gedoopte lidmate is Pinksterdag ŉ goeie geleentheid om hulle doopbeloftes te hernuwe.
Op hierdie dag word aalmoese uitgedeel aan die armes.
Spesiale klem word gelê op gasvryheid teenoor vreemdelinge.
Uitstallings van kuns, handewerk, blomme, ensovoorts simboliseer op hierdie dag die gees se gawes aan die gemeente.
Simbole en handelinge laat die klem val op die talewonder, die eenheid van die kerk (dieselfde Gees woon in alle gelowiges) en die uitreik-karakter van die kerk.
ŉ Duif, tonge van vuur of ŉ afwaartse pyl kan die Heilige Gees simboliseer, ŉ skip of reënboog simboliseer die kerk.
Gesinne kan in hierdie tyd gerus ŉ duif uit karton knip en dit op hulle voordeure plak.
Hemelvaart en Pinksterdag is aanvanklik saam gevier, sodat die indruk nie geskep word dat die dissipels op ŉ stadium totaal van God verlaat is nie. Later is die twee vierings geskei.
Die tien dae tussen die Hemelvaart en Pinkster het die karakter verkry van ŉ tyd van afwagting tot die Gees die Kerk nut maak en uitstuur. Pinksterbidure het in die NG Kerk-familie só ŉ tyd van afwagting geword. Sulke bidure is egter nie ŉ gebruik elders in die kerk nie. In 1860 was daar groot herlewings in die Kaapse NG Kerk-familie. Andrew Murray het ŉ groot aandeel gehad dat die herlewings sterk sendinggerig was. Die herlewing het oor die hele land versprei. Gebed en die werking van die Heilige Gees is beklemtoon. In sommige gemeentes is daagliks vir gebed bymekaargekom. Hier het Pinksterbidure (en trouens ook die week van Gebed) ontstaan. Dis belangrik om in Pinkstertyd besondere klem te lê op ons getuienis na buite. Voorbidding vir sending en plaaslike sendingsaksies kan meer aandag kry. Soos God vir Jesus gestuur het, stuur Hy ons nou verder met die krag van sy Gees.
Die Pinksterbidure is verder ŉ goeie tyd om terug te kyk op die Maansiklus en om onsself af te vra hoe ons die beweging from ashes (Lydenstyd) to fire (Pinkstertyd) beleef het. Dit is ŉ tyd vir toegespitste vernuwing in die kerk. Veral is dit ŉ tyd waar die kerk ontdek dat sy ŉ vreemde organisasie is. Waar alle ander organisasies daar is vir hulle lede, is hierdie organisasie, die kerk, daar vir sy nielede. Die wese van die kerk is dat die Gees ons die wêreld instuur.
Rooi en goud simboliseer op die Pinksterdag die tonge van vuur.
Nuusbrief 2 September 2018
Nuusbrief 26 Augustus 2018
Nuusbrief 5 Augustus 2018
Nuusbrief 29 Julie 2018
Nuusbrief 22 Julie 2018
© 2018 - NG Kerk Lindenpark Proudly powered by WordPress  Weaver II by WP Weaver